Predsjednica RH Kolinda Grabar-Kitarović sudjelovala je danas na svečanoj sjednici Skupštine Istarske županije u Poreču gdje je građanima Istre čestitala Dan Statuta te istaknula njegov značaj i simboliku, posebno kroz dvojezičnost.

- Hrvati i Talijani u Istri žive u višestoljetnoj kulturnoj suživljenosti. Svojim Statutom tu ste baštinu odlučili vrednovati te sačuvati i proširiti prostor slobode kulturnoj afirmaciji naše talijanske manjine, bez ugroze suverenih prava hrvatskoga naroda - rekla je predsjednica, prenosi njezin Ured. Grabar-Kitarović izrazila je nadu da istarsko iskustvo može biti poticajno i za druge hrvatske krajeve, prije svega u činjenici da se do rješenja problema manjinske kulturne afirmacije ne dolazi preko noći, već strpljivim dijalogom i uvažavanjem dinamike prevladavanja posljedica rata.

Govoreći o antifašizmu, predsjednica je podsjetila da je hrvatski antifašizam dvadesetih godina prošloga stoljeća niknuo u Istri i u Hrvatskom primorju te istaknula važnost povijesnog čina priključenja Istre ''matici zemlji“. Iako Istra nije bila neposredno ugrožena velikosrpskom agresijom, predsjednica je iskazala zahvalnost istarskim braniteljima na njihovu velikom udjelu u obrani Domovine.

- Ovaj prostor poznat je kao zavičaj marljivih i brižnih ljudi. Zahvaljujući vrlinama, sposobnostima i znanjima svojih stanovnika, Istarska županija nadilazi prosječne statističke vrijednosti gospodarske uspješnosti u Republici Hrvatskoj - rekla je Grabar-Kitarović.

>>Borba protiv fašizma danas se vodi po šoping centrima

>>Ivo Josipović ne bi deložirao Tita. Pa zato je i izgubio izbore